6.4.2022
SK
Úradný vestník Európskej únie
C 152/1
I (Uznesenia, odporúčania a stanoviská)
STANOVISKÁ
EURÓPSKY HOSPODÁRSKY A SOCIÁLNY VÝBOR 565.
PLENÁRNE ZASADNUTIE EHSV – INTERACTIO, 8. 12.
2021 – 9. 12.
2021
Stanovisko Európskeho hospodárskeho a sociálneho výboru – Príležitosti digitálnej transformácie pre maloobchodné spoločnosti a jej výhody pre európskych spotrebiteľov (stanovisko z vlastnej iniciatívy) (2022/C 152/01)
Spravodajca: Felipe MEDINA MARTÍN
Rozhodnutie plenárneho zhromaždenia
25.3.2021
Právny základ
článok 32 ods.
2 rokovacieho poriadku stanovisko z vlastnej iniciatívy
Príslušná sekcia
sekcia pre jednotný trh, výrobu a spotrebu
Prijaté v sekcii
18.11.2021
Prijaté v pléne
9.12.2021
Plenárne zasadnutie č.
565
Výsledok hlasovania (za/proti/zdržalo sa)
190/1/4
1.
Závery a odporúčania 1.1.
Európsky hospodársky a sociálny výbor (EHSV) víta skutočnosť, že maloobchod sa v rámci revízie európskej priemyselnej stratégie, ktorú nedávno predstavila Európska komisia, považuje za strategický ekosystém pre európsku obnovu.
Domnieva sa, že ekosystémový prístup predstavuje vhodný rámec, ktorý na jednej strane odzrkadľuje zložité prepojenia medzi odvetviami a podnikmi na jednotnom trhu v daných hodnotových reťazcoch a na druhej strane potrebu podporovať ich, aby pozitívne prijímali digitálnu a udržateľnú transformáciu a prispievali k stratégii obnovy.
EHSV berie na vedomie význam, rozmanitosť a rozsah iniciatív, ktoré uskutočnili maloobchodné spoločnosti na podporu zelenej a digitálnej transformácie investovaním do nových technológií s cieľom reagovať na nové požiadavky a potreby spotrebiteľov.
1.2.
Európsky maloobchod ako najväčší súkromný zamestnávateľ v Európe prechádza digitálnou transformáciou, ktorú pandémia COVID-19 radikálne urýchlila.
Digitálna transformácia zásadne pretvára maloobchodné modely, ale aj meniacu sa interakciu so zákazníkmi, pričom najúspešnejšie spoločnosti plynule integrujú online a offline prostredie a fungujú prostredníctvom viacerých kanálov.
EHSV konštatuje, že dve tretiny maloobchodníkov nemali pred pandémiou COVID-19 zriadené žiadne online prevádzky a počas pandémie sa ukázalo, aká je viackanálová stratégia dôležitá na prežitie mnohých spoločností, najmä malých a stredných podnikov (MSP), ale nielen ich.